በራዲዮሎጂ የትምህርት ዘርፍ ሁለተኛ ዲግሪ ባለመጀመሩ ዘርፉን ለማሳደግ እንዳልተቻለ ተጠቆመ
አዲስ አበባ፡- በኢትዮጵያ የራዲዮ ግራፈሮች እና የራዲዮሎጂ ቴክኖሎጂስቶች ዘርፍ የሕክምና ትምህርት የሁለተኛ ዲግሪ መርሃግብር አለመኖሩ በዘርፉ እድገት ላይ እንቅፋት መፍጠሩ ተገለጸ፡፡ የኢትዮጵያ የራዲዮግራፈሮች እና የራዲዮሎጂክ ቴክኖሎጂስቶች ማህበር ፕሬዚደንት አቶ የኑስ ሞላ በተለይ ለአዲስ ዘመን ዝግጅት እንዳሉት፤ ሲቲስካን፣ ኤም አር አይ፣ ኤክስሬይ አልትራሳውንድ የመሳሰሉት የሕክምና ቴክኖሎጂ መሳሪያዎችም ሆኑ አገልግሎቶቻቸው እየዘመኑና እየተራቀቁ መምጣታቸውን ተናግረዋል፡፡ ይሁን እንጂ ለእነዚህ መሳሪያዎች የሚመጥን እውቀትን የተላበሱ ባለሙያዎች በስልጠና ማፍራት አልተቻለም፡፡ አቶ የኑስ እንደገለጹት ከዓለም የሚወዳደሩ የሕክምና መሳሪያዎች ቢኖሩም መሳሪያዎቹን በአግባቡ ስራ ላይ እንዲውሉ የሚያስችል በሳል የባለሙያ እውቀት ባለመኖሩ ከ30 በመቶ በላይ እየተሰራባቸው አይደለም:: በትንሽ ችግርም ለብልሽት ተዳርገው ይቆማሉ፡፡ በዚህ የተነሳ ህብረተሰቡ በቂ አገልግሎት ከየትኛውም የጤና ተቋማት ለማግኘት ተቸግሯል፡፡ በአገሪቱ በሚገኙ ሰባት
የመንግስትና ሶስት የግል
የከፍተኛ ትምህርት ተቋማት
የሜዲካል የራዲዮሎጂ ቴክኖሎጂ
ትምህርትን በመጀመሪያ ዲግሪ
መርሃ ግብር ደረጃ
እያስተማሩ ይገኛሉ፡፡ ፕሮግራሙን
ቀድመው የጀመሩትም ሆኑ
ዘግይተው የገቡት በዲግሪ
ምሩቃን ትምህርቱን በማስተማር
ላይ ይገኛሉ፡፡ አቻን
በአቻ ማስተማሩ ጥራት
ያለው ምሁር በዘርፉ
እንዳይበቅልና ጥናትና ምርምር
እንዳይከናወን ተግዳሮት ከመፍጠሩም
በላይ ዲግሪን በዲግሪ
እያስተማሩ የመቀጠሉ ጉዳይ
እስከመቼ መቋጫ ሊኖረው
እንደሚችል እንኳን የሚታወቅ
ነገር አለመኖሩን አስረድተዋል፡፡ የሁለተኛ ዲግሪ መርሃ ግብር በዘርፉ እንዲከፈትና የሚመረቱት ባለሙያዎች ማሽኖቹን የመጠቀም ብቃት እንዲኖራቸው ለማድረግ ማህበሩ ጥረት እያደረገ እንደሆነ የገለጹት አቶ የኑስ ፤ የሚመለከታቸው አካላት ለጉዳዩ የሚሰጡት ትኩረት አናሳ በመሆኑ እስከ አሁን ውጤት አለመገኘቱን ተናግረዋል፡፡ በዚህ የተነሳ ችግሮችን በጥናት በመለየት ለችግሮቹ መፍትሄዎች ማበጀት የሚቻልባቸውም ሆኑ ከዚህ የሕክምና ዘርፍ ማህበረሰቡ የተሻለ ተጠቃሚ የሚሆንባቸው መንገዶች እየጠበቡ መምጣታቸውን አቶ የኑስ አብራርተዋል፡፡ በሐዋሳ ዩኒቨርሲቲ የሜዲካል
ራዲዮሎጂ ቴክኖሎጂ ትምህርት
ክፍል ኃላፊ አቶ
አስፋው አሰግደው እንደገለጹት፤
የዲግሪ ተማሪዎች የሚማሩት
በዲግሪ አስተማሪዎች ነው፡፡
ባለሙያ ከውጭ እንዲመጣና
ተማሪዎችንም አስተማሪዎችንም እንዲያበቃ
የተጠየቀ ቢሆንም ተቀባይ
አለማግኘቱን ተናግረዋል፡፡ ተማሪዎች በሚያቀርቡት ቅሬታ የተነሳ በራዲዮሎጂ ስፔሻሊስቶች እንዲማሩ አቅጣጫዎች ቢቀመጡም አስተማሪዎቹ ፈቃደኛ ባለመሆናቸው ችግሩ ቀጥሏል ይላሉ፡፡ ለዘርፉ የተሰጠው ትኩረት ዝቅተኛ ከመሆኑ በተጨማሪ ትምህርታቸውን በሙያው ለማሻሻል የሚያስችል ተስፋ አለመኖሩ ለጥራቱ ችግር ቀዳሚ ድርሻ አለው፡፡ ላለፉት አስራ ዓምስት ዓመታት ከመጀመሪያ ዲግሪ በላይ የበቃ ባለሙያ ባልተመረተበት የጥናትና ምርምር ተግባር በዘርፉ መጠበቅ የዋህነት ነው ሲሉም አቶ አስፋው አክለዋል፡፡ አቶ አስፋው እንዳብራሩት፤ የሕክምና መሳሪያዎችን ከማስገባት በዘለለ ትምህርት ክፍሉ ያለበትን ደረጃ ፣ባለሙያዎቹ ምን እየሰሩ እንደሆነ፣ የሚመረቀውን የሰው ኃይል ብቃት የሚከታተልም ሆነ ያሉ ችግሮችን ለመቅረፍ የሚያስብ የመንግስት አካል የለም፡፡ በመሆኑም የሕክምና ማሽኖች እያሉ የባለሙያዎች አቅም እንዲጎለብት ባለመደረጉ በየዓመቱ በርካታ ታካሚዎች ወደ ውጭ አገር እንዲሄዱ ይደርጋሉ፡፡ አለያም ህይወታቸው ያልፋል፡፡ በመማር ላይ ያሉት ተማሪዎችም ሆኑ በስራ ላይ የሚገኙት ባለሙያዎች ሞራላቸው ተነክቷል፡፡ ተስፋቸውም ተመናምኗል ሲሉ ተናግረዋል፡፡ በጤና ሚኒስቴር የሰው ህብት ልማት ዳይሬክተር አቶ አሰግድ ሳሙኤል በበኩላቸው፤ የሁለተኛ ዲግሪ ጉዳይ በጤና ሚኒስቴር ተወስኖ ዩኒቨርሲቲዎች እንዲጀምሩ አቅጣጫ የተሰጠበት እንደሆነ አስታውሰዋል፡፡ በመሆኑም ዩኒቨርሲቲዎች የራሳቸውን ዝግጅት ሲጨርሱ የሚጀመሩት እንደሆነ የገለጹት አቶ አሰግድ፤ ዋናው ችግር የነበረው ፕሮግራሙ ይጀምር አይጀምር የሚለው ጉዳይ ነበር፡፡ በዚያ በኩል በቂ ስራዎች ተሰርተው መፍትሄ ተበጅቶላቸዋል፡፡ ዩኒቨርሲቲዎች በራሳቸው እቅድ መሰረት የሚጀምሩ እንጂ ጤና ሚኒስቴር ጫና የማድረግ ሚና እንደሌለው ተናግረዋል፡፡አዲስ ዘመን ሐምሌ10/2012ሙሐመድ ሁሴን